Virallinen lehti nro C 013 , 18/01/1999 s. 0054



KIRJALLINEN KYSYMYS P-1617/98 esittäjä(t): Edith Müller (V) komissiolle (11. toukokuuta 1998) Aihe: Luonnonmukainen viljely Asturiasissa Komissiolle esittämässäni kirjallisessa kysymyksessä E-3452/97(1) valitin sitä, että maataloustuotteiden luonnonmukaisesta tuotantotavasta ja siihen viittaavista merkinnöistä maataloustuotteissa ja elintarvikkeissa annetun asetuksen 2092/91/ETY(2) toimeenpano Asturiasissa oli viivästynyt. Erityisen pahoillani olin viivästymisistä, joita oli tapahtunut kuluttajajärjestöjen, maatalouslautakunnan ja sosiaalilautakunnan edustajien ja sihteerien nimittämisessä Asturiasin luonnonmukaisen maataloustuotannon neuvostoon sekä kyseisen neuvoston toiminta-asetuksen hyväksymisessä. Seurauksena on ollut se, että hakemukset luonnonmukaisen viljelyn virallistamiseksi ovat olleet jäissä kolme vuotta. Vastauksessaan komissio vakuutti pyytävänsä Espanjan hallitukselta tarkempia tietoja asiasta ja harkitsevansa rikkomusmenettelyn aloittamista Espanjan viranomaisia vastaan, jos tiedoista kävisi ilmi, että asetuksen 2092/91 määräyksiä ei ole noudatettu tyydyttävästi. Voiko komissio selvittää, missä vaiheessa sen pyyntö lisätietojen saamiseksi Espanjan hallitukselta on? Onko komissio ryhtynyt toimiin, jotta asetus 2092/91 saataisiin täytäntöön Asturiasissa? Jos tilanne ei ole muuttunut kirjalliseen kysymykseen saamastani ensimmäisestä vastauksesta, niin aikooko komissio aloittaa viimeinkin rikkomusmenettelyn? Komission jäsenen Franz Fischlerinkomission puolesta antama vastaus (22. kesäkuuta 1998) Komissio pyysi arvoisan parlamentin jäsenen kirjalliseen kysymykseen E-3452/97 antamansa vastauksen mukaisesti Espanjan hallitukselta yksityiskohtaisia tietoja esiin tuoduista seikoista. Tämän pyynnön seurauksena komissiolle toimitettiin yksityiskohtaisia tietoja luonnonmukaisesta tuotantotavasta ja siihen viittaavista merkinnöistä maataloustuotteissa ja elintarvikkeissa 24 päivänä kesäkuuta 1991 annetun neuvoston asetuksen (ETY) 2092/91 täytäntöönpanosta Asturiasissa, ja näiden lisäksi raportit Asturiasin itsehallintoalueen maatalouslautakunnalta "Consejería de Agricultura del Principado de Asturias", joka on Asturiasin itsehallintoalueen toimivaltainen viranomainen, ja Espanjan maatalous-, kalastus- ja elintarvikeministeriöltä. Raporteissa esitetyt tiedot, joista tehty yhteenveto esitetään jäljempänä vahvistavat sen, mitä komissio totesi kirjalliseen kysymykseen E-3452/97 antamassaan vastauksessa. Espanjan hallitus nimitti asetuksen (ETY) 2092/91 hyväksymisen ja täytäntöönpanon aikoihin kansallisen valvontalautakunnan (Consejo Regulador de la Denominación Genérica "Agricultura Ecológica") suorittamaan tarkastuksia kansallisella tasolla asetuksen säännösten mukaisesti. Tämä merkitsi sitä, että kansallinen viranomainen huolehti Asturiasissa asetuksen (ETY) 2092/91 täytäntöönpanosta kunnes (Asturiasin itsehallintoalueen) aluehallitus otti tarkastukset vastuulleen huhtikuussa 1996. Luonnonmukaiseen maanviljelyyn liittyvistä toimivaltuuksista säädettiin kansallisella asetuksella 67/96, jolla perustettiin Asturiasin itsehallintoalueen luonnonmukaisen maataloustuotannon neuvosto (Consejo de la Producción Agraria Ecológica del Principado de Asturias). Tämä neuvosto koostuu luomuviljelijöiden ja luomutuotteiden jalostajien edustajista sekä Asturiasin aluehallituksen maatalouslautakunnan virkamiehistä. Asturiasin tuotannonharjoittajien toimintaa valvovat Asturiasin aluehallituksen toimivaltaiseksi viranomaiseksi nimeämän maatalouslautakunnan virkamiehet. Näyttää siltä, että viivästyminen Asturiasin itsehallintoalueen luonnonmukaisen maataloustuotannon neuvoston toiminta-asetuksen hyväksymisessä ei haittaa tarkastusjärjestelmän soveltamista. Tarkastusjärjestelmää näyttää lisäksi sovelletun keskeytyksittä vanhojen tuotannonharjoittajien lisäksi myös uusiin tuotannonharjoittajiin asetuksessa (ETY) 2092/91 (erityisesti liitteessä III) vahvistettujen säännösten mukaisesti. Sen kysymyksen osalta, joka koskee 25 luomutilan virallistamishakemusten jäädyttämistä, komissiolle toimitetuista tiedoista käy ilmi, että toiminnanharjoittajien esittämiä hakemuksia ja asiakirjoja on tutkittu ja tarkastuskäynti on toteutettu. Tässä ensimmäisessä tarkastelussa vain 13 toiminnanharjoittajaa vahvisti hakemuksensa tulla lisätyksi luomutuottajien luetteloon, ja näistä 13:sta kolme lisättiin luetteloon, yksi peruutti hakemuksensa, yhden hakemus hylättiin asetuksen (ETY) 2092/91 liitteessä I esitettyjen edellytysten noudattamatta jättämisen perusteella, kolmen oli toimitettava lisätietoja ja maksettava tarkastusmaksut ja viiden olisi maksettava tarkastusmaksut. Komissio toteaa lopuksi parlamentin jäsenen esille nostaman kysymyksen osalta sille toimitettujen tietojen perusteella, ettei ole mitään näyttöä siitä, että Espanjan viranomaiset eivät olisi noudattaneet asetuksen (ETY) 2092/91 säännöksiä. (1) EYVL C 158, 25.5.1998, s. 116. (2) EYVL L 198, 22.7.1991, s. 1.